CELEX: 52016PC0756
Language: lt
Date: 2016-12-01
Title: Pasiūlymas TARYBOS ĮGYVENDINIMO REGLAMENTAS kuriuo iš dalies keičiamas Įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės

EUROPOS KOMISIJA
            Briuselis, 2016 12 01
            COM(2016) 756 final
            2016/0372(NLE)
            Tarpvalstybinei įmonių e. prekybai su vartotojais taikomo PVM modernizavimas
            Pasiūlymas
            TARYBOS ĮGYVENDINIMO REGLAMENTAS
            kuriuo iš dalies keičiamas Įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės
            {SWD(2016) 379}{SWD(2016) 382}
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Šis pasiūlymas yra teisės aktų dėl tarpvalstybinei įmonių e. prekybai su vartotojais (B2C e. prekybai) taikomo PVM modernizavimo rinkinio dalis. Šio rinkinio aplinkybės išsamiai išdėstytos pasiūlymo dėl Tarybos direktyvos, kuria dėl tam tikrų pridėtinės vertės mokesčio prievolių, taikomų paslaugų teikimui ir nuotolinei prekybai prekėmis, iš dalies keičiamos Direktyva 2006/112/EB ir Direktyva 2009/132/EB (COM(2016) 757), aiškinamajame memorandume. Rengdama šį pasiūlymų rinkinį, Komisija, vykdydama geresnio reglamentavimo darbotvarkę, atliko reglamentavimo kokybės patikrą, susijusią su dabartine minimaliąja vieno langelio sistema (MOSS), taikoma įmonių vartotojams (B2C) teikiamoms telekomunikacijų, transliavimo ir elektroninėms paslaugoms, ir su 2015 m. padarytais tokių paslaugų teikimo vietos taisyklių pakeitimais. Atlikus reglamentavimo kokybės patikrą, nustatyta, kad 2015 m. taisyklėse nustatytas reikalavimas paslaugas įsigyjančių asmenų vietą nustatyti remiantis dviem įrodymais itin apsunkina MVĮ ir labai mažas įmones.
            
            
               Pasiūlymo iš dalies pakeisti Tarybos įgyvendinimo reglamentą (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės
                  1
               , tikslas yra nuo 2018 m. pašalinti šį trūkumą numatant, kad įmonei, kurios vykdomos Bendrijos vidaus tarpvalstybinės prekybos telekomunikacijų, transliavimo ir elektroninėmis paslaugomis apimtis neviršija 100 000 EUR, pakaks remtis vienu įrodymu.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Pasiūlymas grindžiamas Direktyvos 2006/112/EB dėl pridėtinės vertės mokesčio bendros sistemos
                  2
                (toliau – PVM direktyva) 397 straipsniu. Šiame straipsnyje numatyta, kad Taryba, remdamasi Komisijos pasiūlymu, vieningai patvirtina PVM direktyvai įgyvendinti būtinas priemones.
            
            
               •Subsidiarumo principas (neišimtinės kompetencijos atveju) 
            
            
               Pasiūlymas atitinka subsidiarumo principą, nes nustatyta problema (didelė administracinė našta, ypač MVĮ) kyla dėl dabartiniame reglamente nustatyto reikalavimo. Pasiūlymu supaprastinamas šis reikalavimas, todėl juo sukursima vertė bus akivaizdžiai didesnė nei tai, ko galima pasiekti valstybių narių lygmeniu.
            
            
               •Proporcingumo principas
            
            
               Pasiūlymas atitinka proporcingumo principą, t. y. juo neviršijama to, kas būtina Sutartyje dėl Europos Sąjungos veikimo nustatytiems tikslams, visų pirma tikslui užtikrinti sklandų bendrosios rinkos veikimą, pasiekti. Kaip ir dėl atitikties subsidiarumo principui, pasakytina, kad valstybės narės negali išspręsti problemų ir pašalinti jų priežasčių be pasiūlymo iš dalies pakeisti PVM direktyvą ir susijusius aktus. Šio pasiūlymo pateikimas yra proporcinga priemonė, nes juo siūloma iš esmės supaprastinti MVĮ ir labai mažoms įmonėms taikomą tvarką. Dėl šio supaprastinimo taip pat nekyla per didelis pavojus valstybių narių gaunamoms PVM pajamoms, nes yra apskaičiuota, kad įmonių, kurioms bus naudingas šis supaprastinimas, vykdomos prekybos bendra apimtis sudaro tik 0,3 proc. bendros tarpvalstybinės prekybos atitinkamomis paslaugomis apimties.
            
            
               •Priemonės pasirinkimas
            
            
               Šiuo pasiūlymu iš dalies keičiamas Tarybos įgyvendinimo reglamentas (ES) Nr. 282/2011.
            
            
               3.EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Šis pasiūlymas yra teisės aktų dėl tarpvalstybinei įmonių e. prekybai su vartotojais (B2C e. prekybai) taikomo PVM modernizavimo rinkinio dalis. Ex-post vertinimo, konsultacijų su suinteresuotosiomis šalimis ir poveikio vertinimo rezultatai išsamiai nurodyti pasiūlymo dėl Tarybos direktyvos, kuria dėl tam tikrų pridėtinės vertės mokesčio prievolių, taikomų paslaugų teikimui ir nuotolinei prekybai prekėmis, iš dalies keičiamos Direktyva 2006/112/EB ir Direktyva 2009/132/EB (COM(2016) 757), aiškinamajame memorandume.
            
            
               Pasikonsultavus su suinteresuotosiomis šalimis, nustatyta, kad 2015 m. pakeistose elektroninių paslaugų teikimo vietos taisyklėse nustatytas reikalavimas paslaugas įsigyjančių asmenų vietą nustatyti remiantis dviem įrodymais itin apsunkina MVĮ ir labai mažas įmones. Norint laikytis šio reikalavimo būtina sukurti sistemas ir investuoti į pardavėjams skirtą mažmeninės prekybos programinę įrangą – šių veiksmų mastas yra neproporcingas vykdomos tarpvalstybinės prekybos apimčiai. Rėmimosi įrodymais reikalavimų supaprastinimu papildoma kita priemonė – į šį rinkinį įeinančiame pasiūlyme iš dalies pakeisti Tarybos direktyvą 2006/112/EB nustatyta 10 000 EUR tarpvalstybinės prekybos apimties riba. Kiekybės atžvilgiu, 2018 m. pradėjus taikyti ES vidaus tarpvalstybinės prekybos apimties ribą, dabartinė MOSS sistema nebebus taikoma 6 500 įmonių – dėl to šių įmonių patiriamos su reglamentavimu susijusios išlaidos potencialiai sumažės 13 mln. EUR. 2018 m. pradėsimi taikyti supaprastinti rėmimosi įrodymais reikalavimai bus naudingi dar 1 000 įmonių. Atliekant tyrimą, kuriuo grindžiamas poveikio vertinimas, apskaičiuota, kad dėl reikalavimo remtis vienu įrodymu nekyla per didelis pavojus valstybių narių PVM pajamoms.
            
            
               4.POVEIKIS BIUDŽETUI
            
            
               Šis pasiūlymas yra siūlomų teisės aktų dėl tarpvalstybinei įmonių e. prekybai su vartotojais (B2C e. prekybai) taikomo PVM modernizavimo rinkinio dalis. Viso rinkinio poveikis biudžetui išsamiai nurodytas pasiūlymo iš dalies pakeisti PVM direktyvą (COM(2016) 757) aiškinamajame memorandume. Dėl šio pakeitimo mokesčių administratoriai neturėtų patirti išlaidų, susijusių su tvarkos pritaikymu prie naujosios ribos; be to, šis pakeitimas gali padėti supaprastinti sudėtingą tokių įmonių auditą. Kaip nurodyta pirmiau, dėl šio pakeitimo neturėtų kilti per didelis pavojus bendroms PVM pajamoms, nes atitinkamos prekybos apimtis sudaro 0,3 proc. bendros tarpvalstybinės prekybos apimties.
            
            
               5.KITI ELEMENTAI
            
         
         
            
               •Išsamus konkrečių pasiūlymo nuostatų paaiškinimas
            
            
               Įgyvendinimo reglamento (ES) Nr. 282/2011 24b straipsnio d punkte nustatytas reikalavimas, pagal kurį neapmokestinamiesiems asmenims telekomunikacijų, transliavimo ir elektronines paslaugas teikiantis paslaugų teikėjas turi gauti du vienas kitam neprieštaraujančius įrodymus dėl jo paslaugas įsigyjančių asmenų įsisteigimo vietos, labai apsunkina įmones, ypač MVĮ. Taip yra todėl, kad jų verslo procesai ir apimtis nėra pakankamai reikšmingi, kad būtų verta investuoti į brangius technologinius sprendimus, suteikiančius joms galimybę gauti dviejų rūšių įrodymus dėl paslaugas įsigyjančio asmens vietos. Todėl šiame pasiūlyme numatyta, kad tais atvejais, kai bendra per metus 24b straipsnio d punkte nurodytomis sąlygomis suteiktų paslaugų vertė be PVM neviršija 100 000 EUR, pakanka remtis vienu įrodymu. Šis supaprastinimas turėtų įsigalioti jau nuo 2018 m. sausio 1 d., nes dėl jo nereikia keisti PVM registravimo, deklaravimo ir mokėjimo IT sistemos (MOSS).
            
            
               2016/0372 (NLE)
            
            
               Pasiūlymas
            
            
               TARYBOS ĮGYVENDINIMO REGLAMENTAS
            
            
               kuriuo iš dalies keičiamas Įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  3
               , ypač į jos 397 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos įgyvendinimo reglamente (ES) Nr. 282/2011
                  4
                pateikiamos išsamios nuostatos, pagal kurias daromos prielaidos dėl paslaugas įsigyjančio asmens vietos siekiant nustatyti neapmokestinamajam asmeniui teikiamų telekomunikacijų, transliavimo ar elektroninių paslaugų teikimo vietą;
            
            
               (2)atlikus tų prielaidų taikymo reikalavimų vertinimą, paaiškėjo, kad apmokestinamajam asmeniui, kuris yra įsisteigęs valstybėje narėje ir teikia tokias paslaugas neapmokestinamajam asmeniui, esančiam kitoje valstybėje narėje, gauti du vienas kitam neprieštaraujančius įrodymus dėl vietos, kurioje yra įsisteigęs arba kurioje turi nuolatinę gyvenamąją vietą ar paprastai gyvena jo paslaugas įsigyjantis asmuo, tam tikromis aplinkybėmis yra labai sudėtinga;
            
            
               (3)šis reikalavimas ypač apsunkina mažąsias ir vidutines įmones. Reikalavimu remtis vienu įrodymu turėtų būti supaprastintos prievolės, taikomos tokioms įmonėms, kurių kitose valstybėse narėse esantiems asmenims Bendrijoje suteiktų paslaugų vertė neviršija tam tikros ribos;
            
            
               (4)reikalavimo gauti įrodymus dėl paslaugas įsigyjančio asmens vietos supaprastinimu papildomi Tarybos direktyvos [...]/ES
                  5
                1 straipsniu daromi pakeitimai, susiję su Direktyvos 2006/112/EB XII antraštinės dalies 6 skyriuje nustatytomis specialiomis schemomis, todėl šis supaprastinimas turėtų būti taikomas nuo tos pačios dienos;
            
            
               (5)todėl Įgyvendinimo reglamentas (ES) Nr. 282/2011 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Įgyvendinimo reglamento (ES) Nr. 282/2011 24b straipsnis papildomas šiomis antra ir trečia pastraipomis:
            
            
               „Jei paslaugų, kurias apmokestinamasis asmuo pirmos pastraipos d punkte nurodytomis sąlygomis teikia iš valstybėje narėje esančios verslo vietos ar nuolatinio padalinio asmenims, kurie yra įsisteigę, turi nuolatinę gyvenamąją vietą ar paprastai gyvena kitose valstybėse narėse, bendra vertė be PVM ir einamaisiais, ir praėjusiais kalendoriniais metais neviršija 100 000 EUR ar lygiavertės sumos nacionaline valiuta, daroma prielaida, kad paslaugas įsigyjančio asmens įsisteigimo vieta, nuolatinė gyvenamoji vieta arba vieta, kurioje jis paprastai gyvena, yra vieta, kurią nustato paslaugų teikėjas remdamasis vienu iš 24f straipsnyje išvardytų įrodymų.
            
         
         
            
               Jei einant kalendoriniams metams pasiekiama antroje pastraipoje nurodyta riba, ta pastraipa netaikoma nuo tada iki tol, kol vėl tenkinamos toje pastraipoje nustatytos sąlygos.“
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2018 m. sausio 1 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL L 77, 2011 3 23, p. 1.
               
               
                  
                     (2)
                  OL L 347, 2006 12 11, p. 1.
               
               
                  
                     (3)
                  OL L 347, 2006 12 11, p. 1.
               
               
                  
                     (4)
                  2011 m. kovo 15 d. Tarybos įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės (OL L 77, 2011 3 23, p. 1).
               
               
                  
                     (5)
                  [...] Tarybos direktyva [...]/ES, kuria dėl tam tikrų pridėtinės vertės mokesčio prievolių, taikomų paslaugų teikimui ir nuotolinei prekybai prekėmis, iš dalies keičiamos Direktyva 2006/112/EB ir Direktyva 2009/132/EB.